題綦母氏孝友堂詩
作者：馮時行
朝代：宋

paragraphs: 高堂麗丹雘，燕衎謝迫隘。
揭名屏物色，所取一何邁。
艱難丕平後，南陔日廢壞。
借鋤記父恩，紾臂飽兄嘬。
惟君肖古先，學識洞源派。
尊承天倫重，愧赧絕纖芥。
遥遥曾閔心，千載知勉勵。
雍穆粹閨閫，里閈消螫蠆。
培植誕嘉種，芟藴殄莠稗。
善積慶自餘，福履可不卦。
斯堂寄丹抱，永煥曾玄戒。
白華粲堂下，紫荆老不殺。
吁嗟嗣芳烈，世世勿剪拜。
感激自成詩，謾往致壁疥。